בס"ד , אייר תשפ"ד , שבת פרשת אמור

להורים והבנים היקרים והאהובים

שלום רב .

**מהנעשה בישיבה בשבוע האחרון . השבוע חגגנו את שנתה ה-76 של מדינת ישראל.** השמחה לא הייתה שלמה . אנחנו בשנת מלחמה , נרצחים והרוגים – חיילים ואזרחים , אלפי פצועים ו – 132 חטופות וחטופים. לא נשכח גם את אלפי העקורים מבתיהם בצפון ובדרום. לא היה ניתן לחוג את יום העצמאות בשמחה שלמה. מאידך – חייבים להודות ולהלל את ה' יתב' שהעניק לנו את מדינתנו , דבר עצום זה לא ברור מאליו ועליו צריך להודות מידי יום ובמיוחד ביום העצמאות, יום הכרזת המדינה ע"י בן גוריון.

יש כאלו שלא רוצים להודות לה' יתברך ולחגוג את חג העצמאות. מדוע ??? לטענתם הם מיואשים מהמפעל הציוני, בשל הנפילות והמורדות, בשל תחושת הבגידה בתורת ישראל ובארץ ישראל ועוד אמירות כאלו ואחרות. **אבל צריכים לדעת שההיפך הוא הנכון,** חוסר היכולת להודות הוא הוא המביא לנפילות, כפי שמתואר בפרק ק"ז בתהילים , הפרק שבו כולנו פותחים איתו בתפילת ליל יום עצמאות . החובה להודות היא חובה קיומית, היא יסוד החוסן הלאומי שלנו, כפי שמסיים הפרק :"יראו ישרים וישמחו וכל עולה תקפוץ פיה. מי חכם וישמר אלה ויתבוננו חסדי ה'". רק החכם מבין שכדי להתקדם מעלה מעלה, יש להתבונן בחסדי ה' ולהודות מאוד לה' על כך.
עלינו להשתיק את הקיטורים והתלונות ולהודות לה' יתב' על החסד שגמל איתנו. גם אם אין אנו מאושרים , גם אם אנחנו נמצאים כעת במלחמה קשה עם אויבים רשעים , גם אם אנו מאוכזבים מהכיוון אליו מוליכה אותנו ממשלה זו או אחרת, גם אם מדינת ישראל אינה עדיין בדיוק המדינה עליה חלמנו, **אין זה גורע מחובתנו להודות לריבונו של עולם על המתנה הנפלאה שקיבלנו לאחר אלפיים שנות גלות .** העובדה שאנו לעיתים פוגמים במתנה זו, אין בה בכדי לגרוע ולו במעט, את חובת התודה לנותן המתנה אשר חסדו גמל עלינו.  **בואו ונודה לה' יתברך כאנשים בודדים וכציבור על כל הטוב שעושה עמנו, ובע"ה ימשיך ה' יתב' להשפיע עלינו רק טוב.**

**ערב יום הזיכרון לחללי צה"ל ויום הזיכרון בתוכניות הישיבה .** פתחנו את תוכניות יום הזיכרון כבר ביום ראשון, שבני כיתות י' יצאו לבית הקברות בנחלת יצחק . מורי ההיסטוריה של הישיבה הדריכו את הבנים. הבנים שמעו את קורותיה של הפלוגה הדתית ששמונים ותשעה מחייליה נפלו בקרב בכיס  פלוג'ה (הסמוכה למיקום  הנוכחי של קריית גת) ביום השני של חנוכה תש"ט, הבנים פקדו את קבריהם של חללי ההפצצה האיטלקית על תל אביב בתקופת מלחמת העולם השנייה וחלקו כבוד לחללי המחתרות . הבנים שמעו גם את סיפורו של מפקד הלח"י- אברהם שטרן- "יאיר".  הבנים ביקרו את מצבת חללי אוניות הנשק של האצ"ל -**אלטלנה** וקראנו את דברי מפקד האצ"ל (שלימים נבחר  לראש ממשלה)- מנחם בגין- "**מלחמת אחים?-לעולם לא!!".**  כמה הדברים רלוונטיים גם היום .

**טקס יום הזיכרון לבוגרי הישיבה שנפלו במערכות ישראל התקיים לראשונה מזה 20 שנה ברחבת הישיבה**. בעקבות  נפילתם של שלושה בוגרים בשנה זו, במלחמת חרבות-ברזל , החלטנו להקדיש את הטקס לסיפור חייהם ונפילתם של סמ"ר מירון גרש הי"ד , סרן איתי מאור הי"ד ואברהם טיברג הי"ד . כ-600 איש –הורים, בוגרים רבים , תלמידים ומשפחות צוות רבות מלאו את רחבת הישיבה .

תודה רבה לגברת דינה גרש – אימו של מירון על דבריה המרשימים והמחזקים ומימי- אחותו של אברהם טיברג, שחלקה איתנו  פעם נוספת את גדלותו ועוצמתו של אברהם הי"ד. יישר כוח גדול לרב ספי וייל – מנהל החטיבה שהפיק , הנחה וארגן את הטקס המרשים מאוד. תודה רבה להורים הרבים שכתבו לי הודעות הערכה לטקס ותודה מיוחדת למאות הבוגרים שהגיעו עם מדי צה"ל . כולנו גאים בכם !!!

**יום הזיכרון עם עם ישראל בבתי הקברות הצבאיים .** בנינו היקרים יחד עם הרמי"ם יצאו לבתי הקברות הצבאיים. כיתות ט' וכיתות י"ב יצאו לבית הקברות הצבאי בסגולה והשתתפו יחד עם משפחות גרש וטיברג באזכרה. כיתות י' יצאו לבית הקברות בראש העין יחד עם משפחת מאור וכיתות י"א יצאו לבית הקברות בקרני שומרון וליוו את משפחת סוקול . הבנים קיבלו שיחות לאחר האזכרה גם בראש העין מפי אביו של איתי הי"ד ומפי מר סוקול.

**יום עצמאות – בוגרנו היקר אלי סבן קיבל את פרס נשיא ישראל בתור חייל מצטיין .** ברכות לבוגרנו היקר אלי סבן , שהגיע לישיבה לאחר עליית משפחתו לארץ מצרפת, על בחירתו כחייל מצטיין מחיל השריון והשתתפותו בטקס  החיילים המצטיינים בבית הנשיא. אלי עלה לארץ בקיץ 2015 ושבועות ספורים לאחר מכן הצטרף לכיתה ח/2 ( הכיתה שבה למד מירון גרש הי"ד). השתלבותו בארץ וקליטת השפה היו מהירות. בסיום לימודיו בישיבה המשיך ללמוד במכינת קשת שברמת הגולן.  אלי  משמש כמפקד מחלקה בגדוד 53. נפצע ואושפז במהלך הקרבות כתוצאה מפגיעת טילי נ"ט וחזר להילחם אחרי תקופת שיקום מקוצרת. גאים בך !!!

**ישיבת בני עקיבא גבעת שמואל דורגה כתיכון הדתי המצטיין ביותר בארץ .** לפני כשבועיים פורסמו מספר כתבות הכוללות את דירוגם של התיכונים בישראל מכל המגזרים. הדירוגים  ע"פ אתר מדלן ואתר מאקו.  הפרסום זכה להדהוד בעקבות  עמידתה של הישיבה  בצמרת הרשימה הארצית ובמקום הראשון מקרב כל המוסדות התיכוניים הדתיים. הישג זה מקבל משקל ומשמעות  נוספת עקב היותה של הישיבה התיכון האזורי הדתי של גבעת שמואל ומספר תלמידיה ב"ה קרוב לאלף. ( בניגוד למוסדות הרבה יותר קטנים וממיינים ). **תודה לבורא עולם שמוליך ומקדם את הישיבה ותלמידיה וזיכה אותנו לעבוד עם צוות נפלא ותלמידים נהדרים.**

ושוב - תודה למנהל התיכון הרב אריק פוגלמן שהוסיף בשנים האחרונות את מגמות תקשוב, מידע ונתונים ואת נבחרת הרובוטיקה ומוביל את מורי התיכון. תודה רבה למנהל החטיבה הרב ספי וייל שהשנה היה מגוייס זמן רב לטובת המלחמה וב"ה חזר אלינו ועושה עבודת קודש בחטיבה . יישר כוח לכל הצוות הניהולי, היועצות, הרמי"ם, המורים , העובדים והצוות האדמיניסטרטיבי בהנהלת לירון מתן שחזרה אלינו מחופשת לידה. תודה למועצת ההורים והיו"ר ינקי אברמוביץ שעושה ככל יכולתה לקדם את הישיבה. תודה שזכינו לתלמידים נפלאים, ישרי לב וטובי עין שאנו שמחים לפגוש בכל יום בישיבה.

**ועתה לפרשת השבוע – פרשת אמור.**

**חובתנו כלפי הזולת**

הפרשה פותחת בציוויים לכוהנים להיות קדושים , ובכל הקשור לעניין קדושת הכוהנים.

לאחר מכן , הפרשה מתחילה לפרוס יריעה רחבה של החגים והמועדות במשך השנה : ראש השנה, יום הכיפורים, סוכות , פסח שבועות....... ומביאה את הקורבנות המובאים בכל חג ומועד.

בתוך פרשיות החגים מופיע הפסוק : **ויקרא פרק כ"ג** **–כ"ב - וּבְקֻצְרְכֶם אֶת קְצִיר אַרְצְכֶם לֹא תְכַלֶּה פְּאַת שָׂדְךָ בְּקֻצְרֶךָ וְלֶקֶט קְצִירְךָ לֹא תְלַקֵּט לֶעָנִי וְלַגֵּר תַּעֲזֹב אֹתָם אֲנִי יְקֹוָק אֱלֹהֵיכֶם:**

הבעיה לגבי פסוק זה הוא : א. עניין זה כבר נאמר פעם אחת בפרשת קדושים - (ויקרא פרק י"ט) - **(ט) וּבְקֻצְרְכֶם אֶת קְצִיר אַרְצְכֶם לֹא תְכַלֶּה פְּאַת שָׂדְךָ לִקְצֹר וְלֶקֶט קְצִירְךָ לֹא תְלַקֵּט:**

א"כ מדוע צריך לכתוב עניין זה פעם שנייה , הרי למדנו את עניין מתנות העניים בפרשת קדושים ???

ב. מדוע פסוק זה מופיע בתוך פרשת המועדות , הרי עניין מתנות העניים לא קשור בכלל לעניין המועדות ???

**שיטת רש"י - ובקוצרכם – חזר ושנה לעבור עליהם בשני לאוין. אמר רבי אבדימס ברבי יוסף מה ראה הכתוב ליתנה באמצע הרגלים, פסח ועצרת מכאן וראש השנה ויום הכפורים והחג מכאן, ללמדך שכל הנותן לקט שכחה ופאה לעני כראוי, מעלין עליו כאילו בנה בית המקדש והקריב קרבנותיו בתוכו:**

רש"י טוען שתי טענות :

1. עניין זה נשנה פעמיים כדי לומר לנו שמי שלא ייתן את מתנות העניים יעבור על 2 לאווין משום שזוהי עבירה חמורה ביותר .
2. מדוע זה נכתב בתוך פרשת המועדות ?? כדי לומר שמי שנותן מתנות עניים , כאילו הוא מקריב קורבנות בבית המקדש . לכן – עניין זה נכתב בתוך עניין המועדות והבאת הקורבנות בכל חג ומועד , כדי לשבח את מי שנותן מתנות עניים , ששכרו כ"כ גדול שכאילו הוא מקריב קורבנות בבית המקדש.

**שיטת האבן עזרא - וטעם להזכיר ובקצרכם את קציר ארצכם פעם שנית, בעבור כי חג שבועות בכורי קציר חטים, הזהיר שלא תשכח מה שצויתיך לעשות בימים ההם.**

האב"ע מסביר שהתורה מזהירה כאן שנית , משום שהפסוקים הקודמים לפסוק של מתנות העניים עוסק בחג השבועות וחג השבועות הינו "ביכורי קציר חיטים", ולכן ראוי עתה להתריע שבשעת הקציר לא ישכח בעל השדה את חובתו כלפי העניים . לפי האב"ע הפסוק בא דווקא כאן בגלל סמיכותו לחג השבועות . תזכור - שאתה עומד עתה לקצור , אל תשכח לומר תודה ולתת לעניים את מה שמגיע להם.

**שיטת הרמב"ן -** ובקצרכם את קציר ארצכם לא תכלה – לשון רש"י, חזר ושנה בהם, לעבור עליהם בשני לאווין. ור"א אמר כי הטעם בעבור כי חג השבועות בכורי קציר חטים הזהיר שלא תשכח מה שצויתיך לעשות בימים ההם.

**והנכון בעיני כי "ובקצרכם את קציר ארצכם" רמז לקציר הנזכר בראש הפרשה, יאמר כי כשתבואו אל הארץ וקצרתם את העומר ראשית קצירכם לא תכלה פאת השדה ההוא לצורך העומר ולא תלקט הלקט, לומר שלא תדחה המצווה ההיא את הלאווין האלה.**

לשיטת הרמב"ן – קושרים את מצוות פאה ולקט למצוות הקרבת העומר מהקציר הראשון – שלא יחשוב אדם שקצירת מוצאי יו"ט ראשון של חג הפסח דוחה את מצוות לקט ופאה , שהרי היינו חושבים שרק כאשר האדםקוצר **בשבילו** – אז הוא צריך לתת מתנות עניים , אבל כאשר הוא קוצר למען מצווה – הקרבת העומר מהקציר הראשון – זוהי מצווה , והיינו חושבים שברגע שהאדם מקיים מצווה , אז הוא לא צריך לתת מתנות עניים , ולכן התורה חוזרת ומדגישה , שאפילו בקציר של מצווה , יש לקיים את כל המצוות של מתנות עניים.

**שיטת בעל ה- "משך חכמה" -** הסבר עמוק וחשוב נותן בעל ה**-"משך חכמה"** [ הגאון ר' מאיר שמחה מדווינסק בספרו המשך חכמה ]. התורה חוזרת כאן על מצוות פאה ולקט לעניים **כדי לעורר בנו את חובתנו כלפי הזולת** ב-3 זמנים. בתחילת הקציר , באמצעו , ובסופו. בתחילת הקציר אנו צריכים לתת את העומר לה' , בתוך הקציר – אנו מצווים להניח לעניים לקט ושכחה , ובסוף הקציר אנו חייבים להשאיר לעני פאה . ע"י כל המצוות הללו והדאגה לעניים בכל 3 השלבים – בתחילת הקציר ,באמצעו ובסופו, תושרש בנו מידת החמלה כלפי הנצרכים , וכך נגיע לשלמות כלפי ה'.

א"כ לפי זה אנו צריכים בעצם בכל פעולה שלנו , לא לחשוב רק עלינו, אלא לחשוב על הזולת , על העניים, מה הם צריכים לקבל מאיתנו, מה ה' צריך לקבל מאיתנו . ע"י זה שהאדם לא יחשוב רק על עצמו , הוא יתרגל לחשוב כיצד הוא יכול לעזור לאחרים .

אולי זה יפרש את העניין של תלמידי ר"ע. היות והם גדלו על העניין שחינך אותם רבם – ר"ע , היינו מצפים שהם ראשית – כל יחשבו על האחר ולא על עצמם, הם קיימו את "ואהבת..." , אבל לא מספיק, היינו מצפים מהם להתנהגות כזו שתשים את החברים במרכז ולא את עצמי.

**יה"ר שתמיד נוכל לחשוב על האחרים , שנדע להסתכל מה אני צריך לעשות שלחבר יהיה טוב, והשאלה הזו תישאל לפי שאני מסדר את הדברים לעצמי.**

**אני מאחל לכולנו שנהיה תמיד מהנותנים וחו"ח לא מן המקבלים, ותמיד נדע לכבד את האחרים יותר ממה שאנו מכבדים את עצמנו.**

**הודעות להורים .**

1. **אסיפת הורים – כיתות ז' – ח' – ט'.**

אסיפת הורים לבני חטיבת הביניים תתקיים אי"ה ביום שלישי הקרוב , י"ג אייר 21/5 החל מהשעה 18.00 .

**חשוב מאוד להגיע ולהתעדכן במצב הבן .**

1. **האקתון לבני כיתות י' .**

האקתון לבני כיתה י' יתקיים אי"ה ביום שלישי הקרוב י"ג אייר 21/5 במשך כל היום .

האקתון יעסוק בנושא – משבר האקלים .

1. **ערב שורשים – תשפ"ד .**

ערב שורשים יתקיים אי"ה ביום שלישי כ' אייר 28/5 בשעה 19.30.

ערב זה מוקדש להכרת השורשים של כל בן .

**אנו מזמינים לאירוע זה את הסבים והסבתות, ההורים וכמובן את הבנים היקרים.**

מצפים לראות את כולכם !!!!!!!

שבת שלום ומבורך ובשורות טובות

אוהבכם ומוקירכם

שרגא פרוכטר – ראש הישיבה